รองนายกรัฐมนตรี ประชุมคณะกรรมการป้องกันและปราบปรามการค้ามนุษย์ เร่งปรับปรุงกฎหมายค้ามนุษย์
พลเอก ประวิตร วงษ์สุวรรณ รองนายกรัฐมนตรี ประชุมคณะกรรมการป้องกันและปราบปรามการค้ามนุษย์ พร้อมกับคณะกรรมการประสานและกำกับติดตามการดำเนินงาน ณ ห้องประชุมวิจิตรวาทการ ทำเนียบรัฐบาล ติดตามความคืบหน้าการขับเคลื่อนงานตามนโยบายสำคัญของรัฐบาล ด้านป้องกันและปราบปรามการค้ามนุษย์ โดยที่ประชุมรับทราบการดำเนินงานในการเร่งทบทวนแก้ไขและปรับปรุงกฎหมาย ตามพระราชบัญญัติป้องกันและปราบปรามการค้ามนุษย์ พ.ศ.2551 รวมทั้งการกำหนดแนวทางการยึดหรืออายัดทรัพย์สินของผู้กระทำผิด เข้ากองทุนเพื่อป้องกันและปราบปรามการค้ามนุษย์ พร้อมรับทราบความร่วมมือการป้องกันและปราบปรามการค้ามนุษย์กับออสเตรเลีย รวมทั้งรายงานความคืบหน้าผลการดำเนินงานป้องกันและปราบปรามการค้ามนุษย์ของประเทศไทยปี 63 ( Progress Report ) เพื่อประกอบการพิจารณาจัดระดับประเทศในรายงานสถานการณ์การค้ามนุษย์พลเอก ประวิตร ย้ำการค้ามนุษย์ เป็นนโยบายสำคัญของรัฐบาล ต้องมุ่งมั่นร่วมมือกันขับเคลื่อนแก้ไขปัญหาการค้ามนุษย์ โดยเฉพาะการป้องกันการล่อลวงการละเมิดทางเพศต่อกลุ่มเปราะบาง เด็กและสตรีในสื่อออนไลน์ รวมทั้งการเยียวยาผู้เสียหายจากการค้ามนุษย์ ให้เร่งปรับปรุงกฎหมายที่ยังไม่เสร็จ โดยเฉพาะการมอบหมายให้สำนักงานตรวจคนเข้าเมืองติดตามการลักลอบผู้โยกย้ายถิ่นและมอบสำนักงาน ป.ป.ง. ติดตามนำเงินที่ได้จากการยึดอายัดทรัพย์ไปเยียวยาผู้เสียหาย พร้อมกำชับการบริหารจัดการกองทุนเพื่อป้องกันและปราบปรามการค้ามนุษย์ ต้องโปร่งใส ให้ความสำคัญกับความสมบูรณ์ของการจัดทำรายงานความคืบหน้าผลการดำเนินงานป้องกันและปราบปรามการค้ามนุษย์ของประเทศไทยปี 63 และความร่วมมือระหว่างประเทศควบคู่กันไป โดยเฉพาะความร่วมมือไทย-สหรัฐฯ และไทย - ออสเตรเลีย ขอให้พิจารณาปรับแผนปฏิบัติการปี 64 รองรับสถานการณ์โควิด-19 และสถานการณ์ทางสังคม เพื่อไม่ให้เป็นอุปสรรคการปฏิบัติงาน ย้ำทุกส่วนราชการเอาผิดเด็ดขาดกับเจ้าหน้าที่รัฐที่เข้าไปเกี่ยวข้อง